User:ജോർജ്ജ് മുട്ടത്തിൽ

" ദി സീക്രട്ട് ഡോക്ട്റിൻ " സമൂഹത്തെ മാറ്റിമറിച്ച പുസ്തകം

ഒരു എഴുത്തുകാരനോ ഒരു പുസ്തകത്തിനോ സമൂഹത്തെ മാറ്റിമറിക്കാനാകുമോ ? ചുരുങ്ങിയത് ഒരു വ്യക്തിയെയെങ്കിലും മാറ്റാനാകുമോ ? സംശയിക്കേണ്ട - ഉണ്ടെന്നതിന് സാക്ഷ്യമാണ്, തിയോസഫിക്കൽ സൊസൈറ്റി 1888 - ൽ പ്രസിദ്ധീകരിച്ച മാഡം എച്ച്.പി. ബ്ലവാട്സ്കിയുടെ ' ദി സീക്രട്ട് ഡോക്ടറിൻ ' എന്ന ഗ്രന്ഥം. മതം, തത്ത്വചിന്ത, ശാസ്ത്രം എന്നിവയുടെ സമന്വയമാണ് അവരുടെ ഉൽകൃഷ്ട രചന. ആൽബർട്ട് ഐൻസ്റ്റീൻ മേശപ്പുറത്തുവെച്ചിരുന്ന പുസ്തകമാണെന്ന് പറയുമ്പോൾ നമുക്കിതിന്റെ മൂല്യം ബോധ്യമാകും. നിരീശ്വരവാദിയായിരുന്ന ആനിബസന്റിനെപ്പോലും മാറ്റിക്കളഞ്ഞു ഈ പുസ്തകം. അവർ സൊസൈറ്റിയിൽ അംഗമാവുകയും പ്രചാരകയായതും ഇതോടെയാണ്. റഷ്യയിലേക്ക് മൊഴിമാറ്റിയിട്ടുമുണ്ട്. നാലപ്പാടിന്റെ ആർഷജ്ഞാനത്തിലും ഇതിൽനിന്നുള്ള ഉദ്ധരണികൾ ഉണ്ട്. ബ്ലവാട്സ്കിയുടെ ബ്രഹ്മവിദ്യയെ ആസ്പദമാക്കിയുള്ള ' ദി കീ ടു തിയോസഫി ' യെന്ന പുസ്തകമാണ് മഹാത്മജിയെ ഹൈന്ദവസംസ്കാരങ്ങളിലേക്കും ഹിന്ദുമതഗ്രന്ഥങ്ങളിലേക്കും നയിച്ചത്. അന്ധവിശ്വാസജഢിലമാണ് ഹിന്ദുമതമെന്ന മിഷണറിമാരുടെ ധാരണ മാറ്റിയെടുക്കാൻ ഈ ഗ്രന്ഥം സഹായിച്ചുവെന്ന് അദ്ദേഹം ആത്മകഥയിൽ പറയുന്നുണ്ട്.

പത്തൊമ്പതാം നൂറ്റാണ്ടിൽ ഭാരതീയനവോത്ഥാന കാലഘട്ടത്തിൽ സാഹിത്യത്തിനും സാഹോദര്യത്തിനുമായി രൂപം കൊണ്ട തിയോസഫിക്കൽ സൊസൈറ്റിയുടെ പ്രസിദ്ധീകരണശാലയാണ് അഡയാറിലെ തിയോസഫിക്കൽ പബ്ലീഷിംഗ് ഹൗസ്. മാഡം ബ്ലവാട്സ്കിയുടെയും കേണൽ ഓൾക്കോട്ടിന്റേയും ശ്രമഫലമായി രൂപംകൊണ്ട സൊസൈറ്റിയുടെ ഏറ്റവും വലിയ സംഭാവനയാണ് ഇത്. മതം, തത്ത്വചിന്ത, ശാസ്ത്രം എന്നീ വിഷയങ്ങളിലുള്ള ഗ്രന്ഥങ്ങളാണ് പ്രസിദ്ധീകരിക്കുന്നത്. അമൂല്യമായ അനേകം പുസ്തകങ്ങൾ ഇവരുടെ ശേഖരത്തിലുണ്ട്. ജെ. കൃഷ്ണമൂർത്തിയുടെ ദാർശനിക ഗ്രന്ഥമാണ് ' അറ്റ് ദ ഫീറ്റ് ഓഫ് ദി മാസ്റ്റർ '. അനേകം ലോകഭാഷകളിലേക്ക് വിവർത്തനം ചെയ്തിട്ടുള്ള ഈ കൃതി ബാലാമണിയമ്മ ' ഗുരുചരണങ്ങളിൽ ' എന്ന പേരിൽ തർജ്ജമ ചെയ്തിട്ടുണ്ട്.

1895-ൽ ആനിബസന്റ് പരിഭാഷപ്പെടുത്തി പുറത്തിറക്കിയ ഭഗവത്ഗീതയുടെ ഇംഗ്ലീഷ് പതിപ്പ് അന്വേഷിച്ചുമാത്രം നിരവധി പുസ്തകപ്രേമികളെത്തുന്നുണ്ട്. ഏഴു മഹത്തായ മതങ്ങൾ, ഉപനിഷദ്ജ്ഞാനം , ഇസ്ലാമിന്റെ സൗന്ദര്യം , ക്രിസ്ത്യാനിറ്റി എന്നീ പുസ്തകങ്ങളും അവരുടെ ആർഷഭാരതജ്ഞാനം വെളിപ്പെടുത്തുന്നവയാണ്. കൂടാതെ നാലപ്പാടനും കുമാരനാശാനും വിവർത്തനം ചെയ്ത സർ എഡ്വിൻ അർനോൾഡിന്റെ ദി ലൈറ്റ് ഓഫ് ഏഷ്യ, ഗായത്രി , വിവേകചൂഢാമണി , സൗന്ദര്യലഹരി , പതഞ്ജലിയുടെ യോഗസൂത്രങ്ങൾ എന്നിവയും തിയോസഫിക്കൽ പബ്ലീഷിംഗ് ഹൗസിന്റെ പ്രസിദ്ധീകരണങ്ങളിൽ പെടുന്നു. 1879-ൽ മാഡം ബ്ലവാട്സ്കിയുടെ പത്രാധിപത്യത്തിൽ ആരംഭിച്ച ദി തിയോസഫിസ്റ്റ് എന്ന അന്താരാഷ്ട്ര മാസികയും പ്രസാധനം ചെയ്യുന്നു.